Diari Oficial de la Generalitat Valenciana


Sumari del DOGV 9913, del 12-08-2024 (2024/8053)

DECRET 97/2024, de 2 d’agost, del Consell, pel qual es modifica el Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de Contractistes i Empreses Classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/08/02/97/dof/vci/html**

### Dades del document

Número de DOGV
:   9913

Data del DOGV
:   12-08-2024

Secció del DOGV
:   I. DISPOSICIONS GENERALS

Número del document
:   2024/8053

CVE
:   TAZV-F-7837-0508

Data del document
:   02-08-2024

Organisme emissor
:   Conselleria d'Hisenda, Economia i Administració Pública

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * legislació

PREÀMBUL

L'article 333 de la Llei 9/2017, de 8 de novembre, de contractes del sector públic, per la qual es transposen a l'ordenament jurídic espanyol les directives del Parlament Europeu i del Consell 2014/23/UE i 2014/24/UE, de 26 de febrer de 2014, atribuïx a l'Oficina Nacional d'Avaluació, com a òrgan col·legiat integrat en l'Oficina Independent de Regulació i Supervisió de la Contractació, la competència per a analitzar la sostenibilitat financera dels contractes de concessions d'obres i contractes de concessió de servicis, així com els acords de restabliments de l'equilibri econòmic en els casos següents:

a) Quan el valor estimat del contracte siga superior a un milió d'euros i es realitzen aportacions públiques a la construcció o a l'explotació de la concessió, així com qualsevol mesura de suport al finançament del concessionari.

b) Les concessions d'obres i concessions de servicis en les quals la tarifa siga assumida totalment o parcialment pel poder adjudicador concedent, quan l'import de les obres o els gastos de primer establiment superen un milió d'euros.

Així mateix, informarà els acords de restabliment de l'equilibri  del contracte, en els casos previstos en els articles 270.2 i 290.4 respecte de les concessions d'obres i concessions de servicis que hagen sigut informades prèviament de conformitat amb les lletres a) i b) anteriors o que, sense haver sigut informades, suposen la incorporació en el contracte d'algun dels elements previstos en estes, sempre que el valor estimat del contracte siga superior a un milió d'euros.

Este mateix precepte establix la possibilitat a les comunitats autònomes d'adherir-se a l'Oficina Nacional d'Avaluació o crear un òrgan propi equivalent per a la sol·licitud d'eixos  informes preceptius, quan afecte els contractes de concessió d'obres i de concessió de servicis i als acords de restabliment de l'equilibri del contracte en els supòsits previstos en l'apartat 3 del mencionat article 333 de la Llei 9/2017.

Atés que la Junta Superior de Contractació Administrativa té experiència en l'anàlisi d'estructures de costos dels contractes del sector públic amb dret a revisió així com en l'anàlisi  de la seua viabilitat econòmica i manteniment de l'equilibri econòmic del contracte, es proposa en el present decret assignar a esta les funcions que realitza l'Oficina Nacional d'Avaluació, per a la tramitació i elaboració dels informes d'avaluació financera dels contractes citats i acords de restabliment de l'equilibri econòmic.

L'àmbit subjectiu seria l'Administració de la Generalitat, el seu sector públic instrumental i les universitats públiques dependents de la Generalitat.

A este efecte es modifica l'article 2 i l'apartat 2 de l'article 7 del Decret 35/2018 per a incorporar, a les ja existents, una nova funció a la Junta Superior de Contractació Administrativa, així com a la Secretaria de la Junta.

Es modifica també l'apartat 1 de l'article 7 per a adequar la unitat administrativa que té encomanades les funcions de la secretaria.

Així mateix, és objecte d'este decret la modificació de l'article 16 que regula l'accés a les dades del Registre en compliment de la legislació de transparència i actualització de la normativa de protecció de dades.

La regulació dels registres de contractistes i de contractes, així com la mateixa naturalesa d'òrgan col·legiat del Ple i la Comissió de Classificació i Registres que conformen la Junta és necessari introduir una nova disposició addicional que garantisca el tractament de dades personals conforme a  la normativa vigent de protecció de dades

Este decret s'adequa als principis de bona regulació als quals es referix l'article 129 de la Llei 39/2015, d'1 d'octubre, del procediment administratiu comú de les administracions públiques, principis de necessitat, eficàcia, proporcionalitat, seguretat jurídica, transparència i eficiència. Així resulta evident la seua necessitat conforme a l'article 333. 3 de la Llei 9/2017 de 8 de novembre, de contractes del sector públic, es dota la mateixa Generalitat de la competència per a l'emissió dels informes preceptius del citat precepte legal, amb una vocació de permanència enfront d'una acció conveniada que té límit temporal i coneixement del mitjà en el qual s'actua, així com una major eficiència en la gestió del gasto. Respecte del tractament de dades i protecció de dades, resulta necessària l'adequació a la normativa vigent, perquè el tractament de dades de caràcter personal que pogueren derivar-se del que es preveu  en este decret, que regula la Junta Superior de Contractació Administrativa com a òrgan col·legiat i dels registres administratius de contractistes i empreses classificades i de contractes de la Generalitat, queden emparats.

Quant al principi de transparència, es justifica la no necessitat dels tràmits de consulta pública prèvia i informació pública, per tractar-se d'una norma organitzativa interna relativa a l'estructura i organització interna de l'Administració. En relació amb el principi d'eficiència, el principal objectiu de la norma és disposar en el seu àmbit d'aplicació, de l'òrgan competent d'emetre els informes preceptius al fet que al·ludix l'article 333 citat i no suposa impacte en relació amb les càrregues administratives dels administrats.

Este decret es dicta a l'empara de l'article 49.1.1a de l'Estatut d'Autonomia  de la Comunitat Valenciana, que atribuïx a la Generalitat la competència exclusiva per a l'organització de les seues institucions d'autogovern, i el seu article 50.2 que, en el marc de la legislació bàsica de l'Estat, atribuïx a la Generalitat la competència per al desplegament legislatiu i execució, en matèria de contractes i concessions administratives, en l'àmbit  de les seues competències.

En virtut d'això, a proposta de la consellera d'Hisenda, Economia i Administració Pública, d'acord amb el que s'establix en els articles 28 i 31 de la Llei 5/1983, de 30 de desembre, de la Generalitat, del Consell; previs els informes preceptius, conforme amb el Consell Jurídic Consultiu de la Comunitat Valenciana i prèvia deliberació del Consell,

DECRETE

*Article 1. Modificació de l'article 2 del Decret 35/2018, de 23 de març, del Consell, pel qual es regula la Junta Superior de Contractació Administrativa, el Registre Oficial de Contractes de la Generalitat, el Registre de contractistes i empreses classificades de la Comunitat Valenciana i la Central de Compres de la Generalitat i s'adopten mesures respecte de la contractació centralitzada (d'ara en avant Decret 35/2018)*

S'introduïx una nova lletra g) en l'apartat 1, un nou apartat 8 en l'article 2 del Decret 35/2018, i es renumeren els seus apartats, que queden redactats en els termes que es consignen en l'annex d'este decret.

*Article 2. Modificació de l'apartat 2 de l'article 7 del Decret 35/2018*

Es modifica l'apartat 1, s'introduïx una nova lletra l) en l'apartat 2 de l'article 7 del Decret  35/2018, i es renumeren les seues lletres, que queda redactat en els termes que es consignen en l'annex d'este decret.

*Article 3. Modificació de l'article 16 del Decret 35/2018.*

Es modifica l'article 16 del Decret 35/2018, que queda redactat en els termes que es consignen en l'annex d'este decret.

*Article 4. Disposicions addicionals.*

S'inclou una nova disposició addicional segona en el Decret 35/2018, en els termes que es consignen en l'annex d'este decret i es numera la disposició addicional única com a disposició addicional primera.

DISPOSICIÓ ADDICIONAL

*Única. Incidència pressupostària*

L'aplicació i el desplegament d'este  decret no podrà tindre cap incidència en els pressupostos de la Generalitat i, en tot cas, haurà de ser atesa amb els mitjans personals i materials de la Generalitat.

DISPOSICIÓ FINAL

*Única*

Este decret entrarà en vigor l'endemà de la seua publicació en el *Diari Oficial de la Generalitat Valenciana.*

ANNEX

*Article 2. Funcions*

Són funcions de la Junta Superior de Contractació Administrativa les següents:

1. Emetre informes de caràcter consultiu i recomanacions en matèria de contractació del sector públic sense perjuí de les funcions d'emissió de dictàmens atribuïdes al Consell Jurídic Consultiu de la Comunitat Valenciana i de les funcions d'assessorament de l'Advocacia General de la Generalitat o d'unitats  d'altres  entitats que tinguen encomanat l'assessorament jurídic, en l'àmbit de les seues respectives competències.

Els informes seran preceptius en els supòsits que assenyale la legislació vigent en matèria de contractació del sector públic i, en tot cas, en:

a) Els projectes de disposicions de caràcter general de la Generalitat, que incidisquen en matèria de contractació pública, amb caràcter previ al dictamen del Consell Jurídic Consultiu de la Comunitat Valenciana, si és el cas.

b) Les propostes de plecs de clàusules administratives generals, amb caràcter previ al dictamen del Consell Jurídic Consultiu de la Comunitat Valenciana.

c) La inclusió en els plecs de clàusules administratives particulars d'estipulacions contràries a les previstes en els plecs de clàusules administratives generals.

d) Els plecs de prescripcions tècniques generals.

e) Prèviament a l'autorització pel Consell de la formalització de contractes amb persones físiques o jurídiques que no estiguen classificades i exigisquen tal requisit, quan siga convenient als interessos públics.

f) En el tràmit d'audiència a les comunitats autònomes per a l'excepció de classificació de determinats tipus de contractes o acordar la seua exigència en determinats tipus de contractes, de conformitat amb la legislació de contractes del sector públic.

g) En els supòsits als quals es referix l'apartat 8 d'este article.

2. Formular la proposta de resolució en els expedients per a declarar la prohibició de contractar, en els supòsits que determine la legislació vigent en matèria de contractes del sector públic com de competència de l'administració autonòmica, així com la iniciació i tramitació del procediment  per a esta declaració, de conformitat amb la legislació vigent en la matèria.

3. Realitzar els estudis que considere necessaris en matèria de contractació del sector públic i elaborar i proposar, en l'àmbit de les seues competències, les normes, circulars i instruccions, acords i directrius que es consideren necessàries en matèria de contractació del sector públic en compliment de la legislació i, especialment, per a l'observança dels principis de publicitat, concurrència, igualtat i no discriminació i transparència en els procediments.

4. Col·laborar, en l'àmbit de la seua competència, en les activitats de formació del personal que tinguen relació directa amb la contractació del sector públic.

5. Impulsar i promoure l'homogeneïtzació de la documentació administrativa en matèria de contractació del sector públic.

6.  Dirigir el Registre Oficial de Contractes de la Generalitat i el Registre Oficial de Contractistes i Empreses Classificades de la Comunitat Valenciana.

7. Adoptar decisions o directrius en matèria de classificació d'empreses  contractistes d'obres i de servicis per la Generalitat, sense perjuí de la delegació en la Comissió de Classificació i Registres de la resolució dels corresponents expedients.

8. Informar la sostenibilitat financera dels contractes de concessions d'obres i contractes de concessió de servicis amb caràcter previ a la licitació i dels acords de restabliment de l'equilibri del contracte de conformitat amb l'article 333.3 de la Llei 9/2017, de 8 de novembre, de contractes del sector públic.

9. Promoure les mesures o adoptar els acords que foren necessaris per a facilitar a la Sindicatura de Comptes i al Registre de Contractes del Sector Públic, per mitjans electrònics i telemàtics, la informació sobre els contractes inscrits en el Registre Oficial de Contractes de la Generalitat.

10. Ser l'òrgan de comunicació i relació amb la Junta Consultiva de Contractació Pública de l'Estat i amb els òrgans equivalents de les comunitats autònomes.

11. Aprovar la memòria anual d'activitats de la Junta per a la seua dació de compte al Consell.

12. Qualsevol altra  atribució que li atorguen les disposicions vigents.

*Article 7. De la Secretaria de la Junta*

1. Com a òrgan de suport administratiu per al funcionament de la Junta, es crea la Secretaria, que serà exercida per la persona titular de la Subdirecció General de la Junta Superior de Contractació Administrativa de la Generalitat.

2. Són funcions de la Secretaria:

a) Donar suport tècnic i administratiu als òrgans de la junta.

b) Alçar les actes de les sessions i, en general, exercir les funcions pròpies de les secretaries d'òrgans col·legiats en relació amb el Ple i la Comissió de Classificació i Registres.

c) Estudiar, elaborar i sotmetre a la consideració del Ple i de la Comissió de Classificació i Registres, a través de la Presidència d'estos, la relació amb els assumptes i expedients competència d'estos.

d) Tramitar els expedients de classificació i fer les tasques d'anàlisi, gestió i proposta de les classificacions empresarials que ha d'acordar la Comissió de Classificació i Registres.

e) Tramitar els expedients per a la conservació de la classificació per les empreses classificades; iniciar els expedients de revisió que, si és el cas, siguen procedents, i sotmetre a consideració de la Comissió de Classificació i Registres els acords que resulten pertinents.

f) Preparar i obtindre informació sobre els assumptes que hagen de conéixer els òrgans de la Junta.

g) Garantir l'impuls i l'execució dels acords dels òrgans de la Junta.

h) Gestionar el Registre Oficial de Contractes de la Generalitat  i practicar les inscripcions i anotacions en el Registre de Contractistes i Empreses Classificades de la Comunitat Valenciana com a òrgan encarregat del Registre.

i) Custodiar la documentació corresponent a la totalitat de les funcions encomanades a la Junta Superior de Contractació Administrativa.

j) Elaborar el projecte de memòria anual d'activitats, que haurà de sotmetre's a consideració del Ple de la Junta, per a la seua aprovació i posterior dació de compte al Consell de la Generalitat.

k) Elaborar l'informe preceptiu al qual fa referència l'article 9.7 del Reial decret 55/2017, de 3 de febrer, pel qual es desplega la Llei 2/2015, de 30 de març, de desindexació de l'economia espanyola.

l) Elaborar la proposta de l'informe preceptiu d'anàlisi de la sostenibilitat financera al qual fa referència l'article 2.8 d'este decret per a la seua aprovació pel Ple de la Junta.

m) Les funcions que li encomane la presidència de la Junta Superior de Contractació Administrativa i qualsevol altra que assenyale la legislació vigent.

*Article 16. Accés a les dades contingudes en el Registre*

L'accés a dades de caràcter personal contingudes en el Registre Oficial de Contractes de la Generalitat es regirà pel que es disposa en els articles 5.3 i 15 de la Llei 19/2013, de 9 de desembre, de transparència, accés a la informació pública i bon govern, i en el Reglament (UE) 2016/679 del Parlament Europeu i del Consell, de 27 d'abril de 2016 relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades), i en la Llei orgànica 3/2018, de 5 de desembre, de protecció de dades personals i garantia dels drets digitals.

DISPOSICIONS ADDICIONALS

*Primera. Cancel·lació d'assentaments traslladats al Registre Oficial de Licitadors i Empreses Classificades del Sector Públic i tancament del Registre*

1. Una vegada traslladats al Registre Oficial de Licitadors i Empreses Classificades del Sector Públic els assentaments que consten en el Registre Oficial de Licitadors i Empreses Classificades de l'Estat i en el Registre de Contractistes i Empreses Classificades de la Comunitat Valenciana en els termes descrits en el conveni de referència, amb l'adopció prèvia de les mesures normatives i de procediment que resulten necessàries, els dels dos últims quedaran cancel·lats i es procedirà a la seua inscripció d'ofici en el primer, que els substituirà amb caràcter general legalment previst.

2. Practicat l'anterior trasllat de tots els assentaments registrals del Registre de Contractistes i Empreses Classificades i comprovada la seua incorporació en el Registre de Licitadors i Empreses Classificades del Sector Públic, per orde de la persona titular de la conselleria amb competències en matèria d'hisenda s'acordarà el tancament del Registre de Contractistes i Empreses Classificades de la Comunitat Valenciana.

*Segona. Protecció de dades de caràcter personal*

1. El tractament de les dades personals que es realitzen en compliment d'este decret s'ajustaran al que es disposa en la normativa europea i estatal en matèria de protecció de dades de caràcter personal.

2. En relació amb els òrgans col·legiats regulats en este decret, les dades de les persones que els integren seran tractades de conformitat amb el que es disposa en la normativa vigent en matèria de protecció de dades, complint amb els principis relatius al tractament  i amb el deure d'informar les persones interessades. Així mateix, les persones que formen part dels òrgans tindran el deure de confidencialitat de la informació de la qual tingueren coneixement en l'exercici de les seues funcions.

3. El Registre regulat en este decret és un registre administratiu que conté dades de caràcter personal i, per tant, li serà aplicable el règim de protecció de dades personals. En particular  hauran de ser tingudes en compte les mesures i garanties de seguretat necessàries per a fer efectius els drets i llibertats de les persones afectades, així com respectar el principi de protecció de dades.

  

Ontinyent, 2 d'agost de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda, Economia i Administració Pública


Còpia Permalink ELI